Predkladacia správa

	Návrh na uzavretie Dohody medzi Slovenskou republikou a Libanonskou republikou o leteckých dopravných službách sa predkladá ako iniciatívny materiál.

	MDPT SR predložilo vláde SR návrh Dohody medzi vládou Slovenskej republiky a vládou Libanonskej republiky o leteckých dopravných službách ešte v roku 2001. S uzavretím dohody vláda vyslovila súhlas v uznesení č. 408 z 9. mája 2001. 
	
Libanonská strana nám však v júli 2001 diplomatickou cestou oznámila, že libanonská vláda schválila novú koncepciu leteckej dopravy a zaslala nový návrh dohody. Experti sekcie civilného letectva MDPT SR počas rokovaní tento návrh upravili v zmysle pripomienok kompetentných rezortov z júla 2002. V júni 2003 bol návrh na uzavretie dohody opätovne predložený na posúdenie povinne pripomienkujúcim subjektom. V rámci medzirezortného pripomienkového konania boli vznesené len formálne pripomienky. Predkladaný návrh na uzavretie dohody bol schválený v Legislatívnej rade SR dňa 21. októbra 2003.

Predkladaná dohoda vytvára ďalší stupeň budovania zmluvnej základne Slovenskej republiky pre poskytovanie leteckých dopravných služieb. Vychádza z odporúčaní ICAO, ktorými si členské štáty v bilaterálnom kontexte upravujú zmluvné vzťahy v civilnej leteckej doprave. Upravuje prepravné práva slobody vzduchu, ktoré si štáty navzájom poskytujú na základe reciprocity, určuje spôsob a podmienky dezignácie dopravcov, kapacitu, tarify a letové poriadky, ktoré musia byť vzájomne odsúhlasené. Ďalej dohoda upravuje vstup, prelet a pristátie zahraničnej leteckej spoločnosti v pravidelnej medzinárodnej leteckej dopravnej službe na územie nášho štátu a naopak. Taktiež je dohodnutý mechanizmus uznávania osvedčení a licencií, alebo naopak podmienky, za ktorých bude odobraté prevádzkové oprávnenie. Samostatné články riešia okruhy z finančnej problematiky, ako sú clá, dane a poplatky, prevod peňažných prostriedkov medzi štátmi a podobne.

	Destinácie Blízkeho a Stredného východu majú vo vývoji slovenského civilného letectva, ako aj vo vývoji slovenského dopravcu Air Slovakia BWJ svoje strategické miesto. Libanon sa po svojej obnove stáva významným štátom Stredného východu. Uvedený slovenský dezignovaný dopravca lieta do Grécka, na Cyprus, do Turecka a Kuvajtu. V súčasnosti otvára novú linku medzi Bratislavou a Bejrútom, a preto je potrebné nahradiť nefunkčnú a nevyhovujúcu dohodu medzi Československou socialistickou republikou a Libanonskou republikou o leteckých službách (Bejrút, 12.5.1961) novou dohodou vo vzťahu medzi SR a Libanonom. V rokoch 1993-1996 boli uzavreté dohody o leteckej doprave s viacerými štátmi tejto oblasti, z ktorých sa niektoré naplnili (Izrael, Kuvajt) a ostatné sú v dlhodobom strategickom zámere slovenských dopravcov. Teritórium Blízkeho a Stredného východu, a teda aj Libanonu, zostáva v pozornosti slovenských obchodných záujmov. 

Uzavretie dohody nekladie nároky na štátny rozpočet, nemá vplyv na zamestnanosť ani na životné prostredie a je v súlade s právnymi predpismi a koncepciou zahraničnej politiky SR. Dohoda má charakter medzinárodnej bilaterálnej dohody prezidentskej povahy, pretože priamo zakladá práva a povinnosti fyzických osôb alebo právnických osôb, pred ratifikáciou ktorej sa vyžaduje súhlas Národnej rady Slovenskej republiky a na vykonanie ktorej nie je potrebný zákon.